चौकीबाट सर र मलाई मात्र सँगै ल्याए । मनबहादुरलाई अर्कै गाडीमा चढाएछन् । उनलाई पनि हत्कडी, उस्तै चश्मा र पट्टीमै लिएका रहेछन् । चौकीदेखि हामीलाई बल्खुहुँदै नै ल्याइएको हो । किनकि ओरालो र पिच बाटोभएर ल्याइएको हो । यदि फर्पिङतर्फ लगेको थियो भने उकालो–उकालो भएर जान्छ सडक, त्यस्तो थिएन । केहीबेरमै थुप्रै मोटरसाइकल, गाडीको चर्को आवाज, गाडीको बत्तीको कडा उज्यालो आयो बन्दैजस्तो आँखामा पनि । केहीछिन ट्राफिक जाममा पनि परियो । त्यतिबेला हामीलाई जति गाडीमा राखेर हिँडाइएको त्यो झण्डै ६–७ किलोमिटर जति भएको थियो । आफैं ड्राइभर भएकोले सडकको अवस्था र दुरी सहजै अनुमान हुन्थ्यो ।
